Week oue baba uit ma se huis ‘ontvoer’ŉ Baba van ses dae oud is uit haar ma se huis in Meerensee in Richardsbaai ontvoer. Klein Megan de Lange se biologiese pa het glo Donderdag omstreeks 05:10 met haar uit die huis verdwyn. Megan het ŉ pienk hempie en grys broek aangehad toe sy vermis geraak het. Volgens Missing Children SA ry die man wat Megan na bewering ontvoer het met ŉ swart Citroën met ŉ GP-registrasienommer. Kol. Thembeka Mbele, polisiewoordvoerder in KwaZulu-Natal, het bevestig die Richardsbaai-polisie ondersoek ŉ saak van ontvoering. “[Die ma], haar vriend en die baba het in hul huis in Richardsbaai geslaap. Nadat sy wakker geword het, het sy besef die baba en haar vriend is nie meer in die woonstel nie en sy kon hulle nêrens opspoor nie. Die baba se klere en doeke was ook nie meer daar nie,” het Mbele gesê. Klein Megan de Lange word steeds vermis. (Foto: Facebook) Enigiemand met inligting word versoek om Stop Misdaad by 08600 10111 of die Richardsbaai-polisie by 035 901 2400 te bel.